Man tydens huisroof in rug geskietFoto: Netcare 911 ŉ Man is Vrydagaand in ŉ ernstige toestand na ŉ hospitaal gehaas nadat hy tydens ŉ huisrooftog in Krugersdorp in die rug geskiet is. Die voorval het omstreeks 21:40 by ŉ huis in Mindalore gebeur. Kapt. Appel Ernst, woordvoerder van die polisie, het gesê ŉ 64-jarige man en 57-jarige vrou was in die woonkamer toe hulle deur ŉ gewapende rower gekonfronteer is. Die rower se vier makkers het kort daarna by hom aangesluit. “Die eerste rower het ŉ vuurwapen op die egpaar gerig en die vrou vasgebind. Die ander vier rowers, gewapen met ŉ breekyster en ŉ piksteel, het die man glo deur die verskillende vertrekke van die huis geneem om waardevolle items bymekaar te maak,” het Ernst gesê. Die man is daarna ook in die woonkamer vasgebind. In hierdie oomblik het die egpaar se huurder, ŉ 48-jarige man, die huis binnegekom en ŉ struweling het tussen hom en die rowers ontstaan. “Die huurder is in sy rug geskiet en die vrou is met die piksteel op haar rug aangerand.” Die rowers het daarna op die vlug geslaan. Shawn Herbst, woordvoerder van Netcare 911, het gesê paramedici is na die huis ontbied waar hulle ŉ man met twee skietwonde in sy rug aangetref het. Hy was in ŉ ernstige toestand. Paramedici het die man op die toneel behandel voordat hy na ŉ hospitaal geneem is. Ernst het gesê die voorval word deur die Wesrand-trio-taakspan ondersoek. Enigiemand met meer inligting word versoek om dit by Stop Misdaad by 0860 010 111 aan te meld. Inligting kan anoniem deurgegee word.